Da VK-regeringen under valgkampen i november 2007 lancerede planerne om nye supersygehuse, skulle der ifølge daværende statsminister Anders Fogh Rasmussen (V) bruges 80-90 milliarder kroner på sygehusområdet. Det er nu barberet ned til omkring 40 milliarder kroner, selvom de danske regioner har meldt ud, at det vil koste omkring 100 milliarder kroner at fremtidssikre sundhedsvæsenet. Det får formanden for Region Nordjylland til at frygte, at de nye supersygehuse bliver knap så super. - Alle taler om supersygehuse, men vi ender med bare at bygge sygehuse, siger regionsrådsformand Ulla Astman (Soc.dem.) til Fyens Stiftstidende. Den holdning deler hun med Bent Hansen (Soc.dem.) formand for Region Midtjylland og Danske Regioner, samt formand for Region Syddanmark Carl Holst (V). - En ting er, at der sidder fagfolk ude i regionerne og fremsætter ønsker for over 80 milliarder uden at tænke på økonomiske begrænsninger. Her er det sundt nok, at nogle trækker i den anden retning, siger Bent Hansen til Fyens Stiftstidende. - Men at skære over 80 milliarder ned til 40, det er meget problematisk, tilføjer han.

Referat:
Formanden for Region Nordjylland frygter at der er for få penge til at sikre kvaliteten på nyt supersygehus.